A Mohácsi Önkormányzat

11/2019.(X.10.)

**r e n d e l e t e**

**a piacok és vásárok tartásáról**

Mohács Város Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 14. pontjában meghatározott feladatkörében eljárva a következőket rendeli el:

1. **fejezet**

Bevezető rendelkezések

**1.§**

**(1)** A rendelet hatálya kiterjed Mohács Város közigazgatási területén, Mohács Város Önkormányzata által rendezett, illetőleg fenntartott

a) országos állat és kirakodó vásárra (helye: Budapesti országút 3683/4, 16/1 és 3678. hrsz. terület időpontja: minden hónap harmadik szombatja);

b) napi élelmiszerpiacra és kirakodóvásárra (helye: 2292/1 hrsz, Mohács, Jókai Mór u. 10., időpontja: a hét minden napján-vasárnap kivételével).

**(2)** Nem terjed ki az önkormányzati rendelet hatálya a közterület-foglalási engedély alapján közterületen folytatott árusításra; a Búsójárás rendezvényeire.

**(3)** Jelen önkormányzati rendelet, valamint a vásárokról és a piacokról és a bevásárlóközpontokról szóló 55/2009.(III.13.) Korm. rendelet szabályait mindenki köteles megtartani, aki a piac, illetve a vásár területén elad vagy ott bármilyen tevékenységet folytat.

**2.§**

E rendelet alkalmazása során:

1. alkalmi helyhasználó: aki az elárusító hely vonatkozásában az üzemeltetővel helyhasználatát alkalmanként- naponta- megújítja;
2. árusítás: a termék vásárlóknak történő bemutatása és értékesítése;
3. fenntartó: a vásárokról, a piacokról és a bevásárlóközpontokról szóló 55/2009. (III.13.) Korm. rendeletben (továbbiakban: Korm. rendelet) meghatározott ingatlanhasználó;
4. helyhasználat megkezdése: a használni kívánt elárusító helyen az eladásra szánt termék elhelyezésének megkezdése;
5. helyhasználó: az, aki a helyhasználatra nézve az üzemeltetővel szerződéses jogviszonyt létesít;
6. piac: a kereskedelemről szóló 2005. évi CLXIV. törvény (továbbiakban: Kertv.) szerinti, kiskereskedelmi tevékenység folytatására szolgáló hely;
7. tartós helyhasználó: az, aki az elárusító helyen történő rendszeres árusításra az üzemeltetővel szerződést kötött;
8. termék: a Kertv. szerinti ingó dolog;
9. üzemeltető: a Korm. rendeletben meghatározott személy vagy szervezet.
10. **fejezet**
11. Piac, vásár fenntartója, üzemeltetője

**3.§**

**(1)** Az önkormányzat a lakosság élelmiszerekkel, közszükségleti cikkekkel történő jobb ellátása érdekében - az e rendeletben foglaltaknak megfelelően - piacot tart fenn, illetve vásárt rendez. Mohács Város Önkormányzata a vásár rendezésével és a piac fenntartásával kapcsolatos feladatait a piacüzemeltető útján látja el. A piacüzemeltető a Mohácsi Polgármesteri Hivatal, aki e rendeletben meghatározott feladatait, a vele közalkalmazotti jogviszonyban lévő piacfelügyelőkkel látja el.

**(2)** Az üzemeltető a piac működtetése körében ellátja az elárusító helyek, valamint az egyéb létesítmények, illetve a nem árusítási célra kiképzett területegységek hasznosítása kapcsán keletkező feladatokat, továbbá üzemelteti a városi piac és vásár területén található nyilvános illemhelyeket.

**(3)** A piacüzemeltető feladata továbbá a piacok és vásárok rendjének biztosítása, területének tisztántartása, egyéb, a vonatkozó hatályos jogszabályokban, valamint e rendeletben megfogalmazott feladatok ellátása.

1. A piac, vásár nyitvatartása

**4.§**

**(1)** A piac hétfőtől szombatig 5.00 órától 18.00 óráig tart nyitva, vasárnapi napon a piac zárva tart. A nyitvatartási rendet a piac bejáratainál jól látható módon kell kifüggeszteni.

**(2)** A vásár április 1-től augusztus 31-ig (nyári nyitvatartás) 5.00 órától 14.00 óráig, szeptember 1-től március 31-ig (téli nyitvatartás) 6.00 órától 14.00 óráig tart nyitva.

1. Tartós, és alkalmi helyhasználat, helypénz

**5.§**

**(1)** A vásáron, piacon az árusítás bérelt helyen, vagy a piafelügyelők által kijelölt helyen történhet. A bérbe nem vett területek elfoglalása érkezési sorrendben történik.

**(2)** Amennyiben a kereskedelmi tevékenység engedélyhez kötött, a helyhasználati engedélyt csak az ilyen tevékenység folytatására jogosító engedély bemutatása után szabad kiadni.

**(3)** A helyhasználati jog a jellegétől függően lehet napi vagy huzamosabb (legalább három hónap, legfeljebb egy év) időre szóló. Ettől eltérő használatra a piacüzemeltetővel kötött bérleti szerződés alapján van mód. Egy bérlő több helyhasználati joggal is rendelkezhet, de a helyhasználati jog másra nem ruházható át.

**(4)** A napi használati engedélyt (számla vagy nyugta) a piacüzemeltető dolgozói a helypénz megfizetése ellenében a helyszínen adják ki.

**(5)** Hadirokkant igazolvánnyal rendelkező személyek, személyes közreműködésük esetén, a piacfelügyelők által kijelölt helyen 1 négyzetméter területet térítésmentesen használhatnak. Az ezen felül elfoglalt területért a mellékletben szereplő helypénzt tartoznak megfizetni.

**(6)** A kijelölt hely önkényesen nem változtatható meg, nem cserélhető el, illetőleg másnak sem ellenszolgáltatásért, sem ingyenesen nem adható át. A piac, vásár területén árusítást folytató minden magánszemély, vállalkozás jól látható helyen köteles kihelyezni nevét, székhelyét és vállalkozási azonosító számát (cégjegyzékszám, engedélyszám, őstermelői igazolvány száma) tartalmazó táblát, feliratot.

**6.§**

**(1)** A vásári árusítás céljából felhozott árú és az árút tároló járművek által elfoglalt terület, illetőleg a kijelölt árusítóhely teljes területe után a melléklet szerinti helypénzt kell fizetni.

**(2)** Ugyanaz az árusítóhely naponta többször is kiadható, ha azt a helyhasználó kiürítette és elhagyta.

**(3)** A huzamosabb időre szóló helyhasználati joggal rendelkezőknek is napi helyjegyet kell váltani az árusítás idején felhozott áruféleség és az elfoglalt terület figyelembevételével. Amennyiben a helyhasználati joggal rendelkező 7.00 óráig nem foglalja el a helyét, úgy abban az esetben az árusítóhely azon a napon másnak is kiadható.

**(4)** A piacüzemeltető a befizetett helypénzről a nyugtaadás szabályai szerinti számlát vagy nyugtát (a továbbiakban: bizonylat) köteles adni, melyet az árus a helyhasználat megszűnéséig tartozik megőrizni és az ellenőrzés során felmutatni. A bizonylat - változatlan árukészlet esetét kivéve - másra nem ruházható át, csak a kiadott helyre érvényes. Elvesztett bizonylat csak új megváltásával pótolható. Kérésre a helyszínen készpénzfizetési számlát kell kiállítani a fizetett helypénz összegéről.

**(5)** A fizetendő díj szempontjából az áru, illetve az áru elhelyezését szolgáló eszköz által elfoglalt minden megkezdett négyzetmétert kell figyelembe venni. A minimálisan fizetendő összeg az 1 négyzetméterre megállapított díjtétel.

**(6)** Amennyiben az állandó üzlethelységgel rendelkezők az üzlethelységen kívül is használnak területet, az elfoglalt terület után az e rendelet melléklete szerinti helypénzt, illetve bérleti díjat kötelesek fizetni.

 **(7)** A helyhasználó az üzemeltető felhívására helyhasználói minőségét köteles hitelt érdemlően igazolni.

 **(8)** A helyfoglalási díjak, helypénzek mértékét e rendelet melléklete tartalmazza.

1. Piacok, vásárok rendje

**7.§**

**(1)** A piacon és vásárban bárminemű tevékenységet kizárólag az folytathat, aki hozzájárulását adja személyes adatai jogszerű – a helyhasználati/bérleti jogviszony keletkezéséhez, módosításához, illetve megszüntetéséhez szükséges és elégséges adatkörre korlátozott- nyilvántartásához és kezeléséhez. Hozzájárulásnak minősül a tartós vagy alkalmi helyhasználat biztosítását szolgáló szerződés üzemeltetővel történő megkötése.

**(2)** A piac, vásár területén elhelyezett termék, illetve bármilyen vagyontárgy őrzése, kezelése és tárolása a helyhasználó felelőssége és kötelezettsége.

**(3)** A helyhasználó az árusítás során az általa elfoglalt elárusító helyet folyamatosan tisztán és rendeltetésszerű használatra alkalmas állapotban köteles tartani. Helyhasználat megszűnésekor a használó köteles a helyet kiürítve, tisztán, sértetlen állapotban az átvett berendezésekkel és eszközökkel együtt a piacüzemeltetőnek átadni.

**(4)** A piac üzemeltetője a piac és vásár rendjét folyamatosan ellenőrizni és felügyelni tartozik. A piacfelügyelő a piac rendjének biztosítása érdekében jogosult ellenőrizni a vállalkozói engedélyeket, őstermelői igazolványokat, közreműködik a szakhatóság(ok) által végzett ellenőrzésekben, az általa tapasztalt jogsértés esetén értesíti az illetékes hatóságot, szükség esetén szabálysértési, hatósági, vagy büntető eljárást kezdeményez.

**(5)** A piac üzemeltetője köteles gondoskodni a piac és vásár területének, épületeinek, berendezési tárgyainak folyamatos és rendszeres tisztántartásáról, illetve tisztántarttatásáról.

**8.§**

**(1)** A piaci rend megtartása az ott jelen levő valamennyi személy kötelessége.

**(2)** Élelmiszert csak a kijelölt helyen és erre a célra elhelyezett asztalokon lehet árusítani.

**(3)** Szedett gomba a piacon nem árusítható. Termesztett gomba kizárólag termelői igazolással ellátva árusítható a piacon.

**9.§**

**(1)** Az állatvásárra felhajtott állatokat a tulajdonos köteles az ott szolgálatot ellátó állatorvosnak bemutatni. A vizsgálathoz az állat megfékezését, rögzítését a tulajdonos, illetve a felhajtó köteles biztosítani.

**(2)** Az állatvásárra érvényes kísérő okmánnyal, vészmentes helyről bármilyen állat felhajtható. Az állatvásárról csak az új tulajdonos nevére átírt és megfelelően irányított kísérő okmánnyal lehet állatot kiszállítani, illetve kihajtani.

**(3)** Az állatvásárok rendjének betartásáról a vásár rendezője, az állategészségügyi szabályok megtartásáról a kirendelt állatorvos köteles gondoskodni.

**(4)** A vásáron annak üzemeltetője köteles a kísérő okmány-kezelést biztosítani.

**10.§**

**(1)** Az árusok csak érvényes hitelesítésű mérleget, súlyt és egyéb mérőeszközt használhatnak.

**(2)** A vásárok és piacok rendjét, a forgalomba hozott termékeket, valamint a jogszabályban foglaltak megtartását a jegyző, a piacüzemeltető és az ellenőrzésre jogosult más hatóságok, valamint tagjai tekintetében a területi gazdasági kamarák ellenőrzik.

**11.§**

**(1)** A vásári és piaci közlekedésre a KRESZ (a közúti közlekedés szabályairól szóló 1/1975.(II.5.) KPM-BM együttes rendelet) szabályai az irányadók. A vásár és a piac területén járművel legfeljebb 10 km/h sebességgel szabad haladni, a jobbra tartás szabályainak betartásával.

**(2)** A járművek a piac területén csak áruszállítás céljából közlekedhetnek. Szállító járművek csak az áru le- és felrakodásának ideje alatt tartózkodhatnak a piac területén. Szerdai és szombati piacnapokon a piac területére 8,00-12,00-ig gépjárművel tilos behajtani.

**(3)** A piac területére kerékpáron beszállított árut le kell pakolni, és a kerékpárt haladéktalanul ki kell vinni az erre kijelölt helyre. Szerdai és szombati napokon 8 és 12 óra között kerékpárt, segédmotoros kerékpárt a piac területére bevinni tilos.

**(4)** Állati erővel vont járművel a piac területére behajtani tilos.

**(5)** A piactérre csak piaci tevékenységgel kapcsolatos szállítójárművek hajthatnak be, más jármű behajtása, átmenő forgalma tilos.

Tilos a piac területének közlekedő útjait göngyöleggel, áruval eltorlaszolni, ott a közlekedést és a vásárlást bármilyen módon akadályozni.

**(6)** A piac, vásár területén a (2) bekezdésben foglalt kivételekkel nem parkolhatnak a gépjárművek. A piac területén parkolás kizárólag az elárusítótér tetőzetén kialakított parkolóban, az erre a célra kijelölt helyen megengedett.

**12.§**

**(1)** A helyhasználó a kijelölt helyet az áruszállítás és árusítás ideje alatt is köteles tisztán tartani, a szemetet a kijelölt szemétgyűjtőbe elhelyezni.

**(2)** Az elhullott állatot a piac-és vásár területéről azonnal el kell távolítani. A költségek az elhullott állat tulajdonosát terhelik.

**(3)** A piac területére kutyát, macskát és egyéb nem eladásra szánt állatot bevinni tilos.

**(4)** Az árusok a piac területét 14.00 óráig kötelesek elhagyni.

### **fejezet**

### **Záró rendelkezések**

**13.§**

**(1)** Jelen rendelet 2019. október 15. napján lép hatályba.

**(2)** E rendelet előírásait a hatálybalépéskor fennálló jogviszonyok tekintetében is alkalmazni kell.

**(3)** Ez a rendelet az Európai Parlament és Tanács belső piaci szolgáltatásokról szóló 2006/123/EK Irányelvének való megfelelést szolgálja.

**(4)** Jelen rendelet hatályba lépésével egyidejűleg hatályát veszti a Mohácsi Önkormányzatnak a piacok és vásárok tartásáról szóló 16/1996.(IV.29.)ör. számú rendelete.

Mohács, 2019. október 9.

Dr. Csizmadia Csaba Dr. Kovács Mirella

 alpolgármester jegyző

A rendelet Mohács város közigazgatási területén kihirdetésre került.

Mohács, 2019. október 10.

 Dr. Kovács Mirella

 jegyző